钦定古今图书集成/明伦汇编/氏族典/第177卷 > 田益宗
## 钦定古今图书集成/明伦汇编/氏族典/第177卷 > 田益宗

按《魏书田益宗传》：“益宗，光城蛮也。身长八尺，雄果有
将略，貌状举止，有异常蛮。世为四山蛮帅，受制于萧
赜。太和十七年，遣使张超奉表归款。十九年，拜员外
散骑常侍，都督光城弋阳汝南新蔡宋安五郡诸军
事、冠军将军、南司州刺史、光城县开国伯。后以益宗
既渡淮北，不可仍为司州，乃于新蔡立东豫州，以益”
宗为刺史。寻改封安昌县伯，进号平南将军。萧衍招
益宗，以车骑大将军、开府仪同三司、五千户郡公。当
时安危，在益宗去就，而益宗守节不移，郢、豫克平，益
宗之力也。益宗年稍衰老，聚敛无厌，部内苦之，咸言
欲叛。世宗深亦虑焉，乃遣中书舍人刘桃符宣旨慰
喻。延昌中，诏使持节、镇东将军、济州刺史。世宗虑其
不受代，遣后将军李世哲与《桃符》率众袭之，出其不
意，奄入广陵。益宗子鲁生、鲁贤等奔于关南，招引贼
兵，袭逐诸戍，光城以南，皆为贼所保。世哲讨击破之，
复置郡戍，而以益宗还。授征南将军、金紫光禄大夫，
加散骑常侍，改封曲阳县开国伯。熙平二年卒，年七
十三。赠征东大将军、郢州刺史，谥曰“庄。”